**АКЦИОНИ ПЛАН ЗА ПЕРИОД 2025-2026. ГОДИНЕ**

**ЗА СПРОВОЂЕЊЕ СТРАТЕГИЈЕ ДЕИНСТИТУЦИОНАЛИЗАЦИЈЕ И РАЗВОЈА УСЛУГА СОЦИЈАЛНЕ ЗАШТИТЕ У ЗАЈЕДНИЦИ ЗА**

**ПЕРИОД 2022-2026.ГОДИНЕ**

**ОБРАЗЛОЖЕЊЕ**

* 1. **ПРАВНИ ОСНОВ ЗА ДОНОШЕЊЕ АКЦИОНОГ ПЛАНА**

Правни основ за доношење Акционог плана за период 2025-2026. године за спровођење Стратегије деинституционализације и развоја услуга социјалне заштите у заједници за период 2022-2026. године (у даљем тексту: Акциони план) је садржан у одредбама члана 38. став 1. Закона о планском систему Републике Србије,[[1]](#footnote-2) којим је прописано да документ јавних политика на републичком нивоу усваја Влада, осим ако је другачије прописано посебним законом, као и чланова 18. и 19. истог закона којима су дефинисани појам и обавезни елементи акционог плана.

**II. РАЗЛОЗИ ЗА ДОНОШЕЊЕ АКЦИОНОГ ПЛАНА**

Захтеви за спровођењем процеса деинституционализације произилазе из обавеза насталих ратификацијом Конвенције о правима особа са инвалидитетом, која предвиђа да особе са инвалидитетом имају право да живе у заједници и да државе чланице треба да им обезбеде могућност избора боравишта и приступ услугама за пружање подршке од стране заједнице, као и личну помоћ која им је потребна за живот и укључивање и спречавање изолације и изопштавања из заједнице.[[2]](#footnote-3) Процес деинституцијализације произилази и из низа других међународних и европских стандарда, као што су Конвенција о правима детета, Конвенција против тортуре у других сурових, нељудских или понижавајућих казни или поступака, усвојених под окриљем Уједињених нација, као и Европска конвенција о заштити људских права и основних слобода, Европска социјална повеља, Европска конвенција о спречавању мучења и нечовечних или понижавајућих казни или поступака, које су усвојене под окриљем Савета Европе, и др.[[3]](#footnote-4)

Влада Републике Србије (РС) је у мају 2020. године усвојила Акциони план за Поглавље 19 - социјална политика и запошљавање, који има за циљ да се правне тековине Европске уније (ЕУ) пренесу у домаћи правни поредак и изграде неопходни капацитети за њихово спровођење. Акциони план за Поглавље 19 предвиђа доношење Стратегије деинституционализације и развоја услуга социјалне заштите у заједници и одговарајућих акционих планова с обзиром да је деинституционализација један од циљева реформе социјалне заштите којим се омогућава испуњење принципа поштовања права на живот у природном окружењу и поштовања достојанства и интереса корисника. Доношење ове стратегије је предвиђено и ревидираним Акционим планом за Поглавље 23 – Правосуђе и основна права.

На предлог Министарства за рад, запошљавање, борачка и социјална питања, као надлежног министарства, Влада РС је 2022. године усвојила Стратегију деинституционализације и развоја услуга социјалне заштите у заједници за период 2022-2026. године (у даљем тексту: Стратегија).[[4]](#footnote-5) Стратегија представља усаглашен систем мера, услова и инструмената јавне политике које треба спровести како би се спречила институционализација, односно смањио број грађана који користе услуге домског смештаја те да омогући развој услуга у заједници који ће допринети да корисници система социјалне заштите задовољавају потребе за подршком у свом природном окружењу. Као што је предвиђено Законом о планском систему, акциони план је саставни део стратегије и детаљно разрађује њену примену.

**III. ОБЈАШЊЕЊЕ ПРЕДЛОЖЕНОГ АКЦИОНОГ ПЛАНА**

Акциони план је документ којим се разрађује спровођење Стратегијом предвиђених мера и активности у циљу управљања динамиком реализације мера јавних политика које доприносе остваривању утврђених посебних циљева, а тиме и постизању општег циља Стратегије. Акциони план је припремљен за период од 2025. до 2026. године, а конкретизацијом свих мера и активности које ће бити предузете у наведеном периоду ствара се основ за унапређено деловање одговорих институција и праћење постигнутих резултата и квалитетно извештавање, као и благовремена ревизија циљева и идентификованих мера.

Структурно је Акциони план подељен на један општи и пет посебних циљева који прате Стратегију.

Општи циљ је усмерен на остваривање људских права на живот у заједници корисника социјалне заштите кроз процес деинституционализације и социјалне инклузије.

Да би се постигао наведени општи циљ, планирано је пет посебних циљева:

Посебни циљ 1: Успостављање нормативних и финансијских претпоставки за спровођење и одрживост процеса деинституционализације.

Посебни циљ 2: Територијално усклађен и одржив развој услуга социјалне заштите у заједници.

Посебни циљ 3: Трансформација установа за смештај у пружаоце услуга у заједници.

Посебан циљ 4: Оснаживање корисника за процесе деинституционализације и укључивање у заједницу.

Посебан циљ 5: Оснаживање професионалаца и других актера за спровођење и заговарање процеса деинституционализације.

За сваки од посебних циљева су дефинисани кључни показатељи учинка, мере које доприносе њиховом остварењу, институције које су надлежне за спровођење мера, као и институције учеснице у спровођењу мера и показатељи резултата за планиране мере.

Остварење првог посебног циља планирано је кроз реализацију следећих мера:

- Дефинисање и спровођење поступка вршења надзора над стручним радом пружалаца услуга социјалне заштите;

- Редефинисање услова за остваривање права на домски смештај и ограничење максималног трајање домског смештаја за децу са инвалидитетом;

- Успостављање механизама мониторинга трошења наменских трансфера за развој услуга у заједници и трансформацију установа;

- Стварање предуслова за стабилно финансирање услуга социјалне заштите.

Остварење другог посебног циља планирано је кроз реализацију следећих мера:

- Успостављање планског и одрживог приступа у развоју услуга у заједници;

- Повећање доступности услуга социјалне заштите у заједници;

- Развијање специјализованог, повременог и ургентног хранитељства за децу и породичног смештаја за одрасле и старије;

- Развијање становања уз подршку за различите корисничке групе у складу са процењеним потребама корисника.

Остварење трећег посебног циља планирано је кроз реализацију следећих мера:

- Успостављање система управљања процесом трансформације;

- Израда планова трансформације;

- Формирање центара за децу, младе и породицу.

Мере које доприносе остварењу четвртог посебног циља су следеће:

- Индивидуализовано планирање у складу са функционалном ефикасношћу корисника и ресурсима на различитим нивоима;

- Холистичка процена пословне способности особа лишених или делимично лишених пословне способности у складу са функционалном ефикасности корисника;

- Стварање услова за економичније и ефикасније покретање поступка процене пословне способности.

За постизање петог посебног циља предвиђене су следеће мере:

- Јачање професионалних капацитета запослених у систему социјалне заштите за спровођење поступка деинституционализације;

- Испиитивање ставова стручне и опште популације о правима особа са менталним инвалидитетом на живот у заједници;

- Подизање свести опште и стручне јавности о значају спровођења процеса деинституционализације и остваривање права на живот у заједници за све грађане.

За реализацију сваке од наведених мера предвиђене су одговарајуће активности, орган који је oдговоран за спровођење активности и органи који учествују у спровођењу, као и рокови за спровођење.

У складу са чланом 43. Закона о планском систему, Министарство за рад, запошљавање, борачка и социјална питања припремиће извештај о резултатима спровођења акционог плана најкасније у року од 120 дана по истеку сваке календарске године од дана усвајања.

**IV ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ АКЦИОНОГ ПЛАНА**

Средства за спровођење Акционог плана обезбеђиваће се из различитих извора и то: из националног буџета, из наменских средстава за развој услуга социјалне заштите, из средстава намењених унапређењу положаја особа са инвалидитетом, из средстава опредељених у буџету Аутономне покрајине Војводине и буџета јединица локалне самоуправе, као и из средстава донатора, односно путем програма и пројеката који ће се усвојити и реализовати на основу овог акционог плана.

Сва средства предвиђена за реализацију активности су планирана у оквиру буџета надлежног министарства, буџетских корисника, у националном буџету, као и у буџетима Аутономне покрајине Војводине и локалних самоуправа.

За одређени број мера за које су трошкови процењени, али средства нису јасно опредељена, након усвајања Акционог плана ће се приступити даљем планирању извора финансирања ових мера.

Имплементација мера предвиђених Акционим планом неће имати утицаја на међународне финансијске обавезе државе, зато што никакво задуживање није планирано.

1. Службени гласник РС, број 30/2018. [↑](#footnote-ref-2)
2. Чл. 19, Закон о потврђивању Конвенције о правима особа са инвалидитетом, Службени гласник РС – Међународни уговори, бр. 42/2009. [↑](#footnote-ref-3)
3. *Ex Ante* анализа за доношење Стратегије деинституционализације и развоја услуга социјалне заштите у заједници, стр. 7. [↑](#footnote-ref-4)
4. Службени гласник РС", број 12 од 1. фебруара 2022. [↑](#footnote-ref-5)